b'\n_START_ARTICLE_\nRejsholm\n_START_PARAGRAPH_\nRejsholm eller Pal\xc3\xb8r (p\xc3\xa5 tysk Reesholm) er en cirka 80 hektar stor halv\xc3\xb8 i Slien mellem Slesvig by og Fysing. Store dele af halv\xc3\xb8en ligger kun en halv meter over havets overflade. De er pr\xc3\xa6get af regelm\xc3\xa6ssige oversv\xc3\xb8mmelser og kan v\xc3\xa6re d\xc3\xa6kket helt med havvand ved h\xc3\xb8jvande. Halv\xc3\xb8ens vestlige bred er er h\xc3\xb8jereliggende. Her findes op til tre meter h\xc3\xb8je klinter. Den lavestliggende del af Rejsholm best\xc3\xa5r af saltenge._NEWLINE_Det kommercielle landbrug p\xc3\xa5 halv\xc3\xb8en sluttede efter stormfloden i 1962. Sammen med den \xc3\xb8st for Rejsholm beliggende ubeboede \xc3\xb8 Hestholm er halv\xc3\xb8en siden 1976 fredet og danner det ca. 120 ha store naturfredede omr\xc3\xa5de Rejsholm/Slien\xc2\xa0. Under udgravninger i 1992 fandt ark\xc3\xa6ologer umiddelbart \xc3\xb8st for halv\xc3\xb8en resterne af et sp\xc3\xa6rrev\xc3\xa6rk fra 700-tallet (Slisp\xc3\xa6rringen)._NEWLINE_Halv\xc3\xb8en danner sammen med den modst\xc3\xa5ende by Stegsvig den kun 280 meter brede Stegsvig Sn\xc3\xa6vring (Stexwiger Enge) og adskiller Sliens Lille og Store Bredning._NEWLINE_Navnet Pal\xc3\xb8r har sit navn af de p\xc3\xa6le, der her har dannet et p\xc3\xa6lev\xc3\xa6rk (palisader). M\xc3\xa5ske henviser navnet ogs\xc3\xa5 til Slisp\xc3\xa6rringen, som her afsp\xc3\xa6rrede indgangen til den indre Sli.'